ለአዲስ አበባ ካቢኔ ተጨማሪ ሥልጣን እንዲሰጥ የቀረበ ረቂቅ አዋጅ ውዝግብ አስነሳ 
ሐሙስ ሚያዚያ 18 ቀን 2010 ዓ.ም. ለአዲስ አበባ ከተማ ምክር ቤት የከተማውን አስፈጻሚና የማዘጋጃ ቤት አገልግሎት እንደገና ለማቋቋም የቀረበው ረቂቅ አዋጅ፣ የምክር ቤቱን ሥልጣን ለካቢኔው የሚሰጥ ነው በሚል ምክንያት ከፍተኛ ውዝግብ አስነሳ፡፡ ከዚህ ቀደም በድጋሚ የተሻሻለውን የአዲስ አበባ ከተማ አስተዳደር አስፈጻሚና የማዘጋጃ ቤት አገልግሎት አካላት ለማቋቋም የወጣውን አዋጅ ቁጥር 35/2004፣ በድጋሚ ለማሻሻል ረቂቅ አዋጅ ተዘጋጅቶ ለምክር ቤቱ ቀርቧል፡፡ውዝግብ ያስነሳው ከአዋጅ ቁጥር 35/2004 አንቀጽ 84 ተብሎ እንዲጨመር የተዘጋጀው ነው፡፡አንቀጽ 84 የከተማ አስተዳደር አስፈጻሚና የማዘጋጃ ቤት አገልግሎት አካላትን እንደገና ስለማደረጃት የሚተነትን ነው፡፡ በዚህ ርዕስ ሥር “የከተማው ካቢኔ አስፈላጊ ሆኖ ሲገኝ ደንብ በማውጣት ማንኛውም የአስፈጻሚ ወይም የማዘጋጃ ቤት አገልግሎት አካል እንዲታጠፍ፣ ከሌላ አስፈጻሚ ወይም ማዘጋጃ ቤት አገልግሎት አካል ጋር እንዲዋሀድ፣ እንዲከፋፈል ወይም ተጠሪነቱ ወይም ሥልጣንና ተግባሩ እንዲለወጥ በማድረግ፣ ወይም አዲስ የአስፈጻሚ ወይም የማዘጋጃ ቤት አገልግሎት አካል እንዲቋቋም በማድረግ የከተማ አስተዳደር አስፈጻሚ ወይም ማዘጋጃ ቤት አገልግሎት አካላትን እንደገና የማደራጀት ሥልጣን በዚህ አዋጅ ተሰጥቶታል፤” ይላል፡፡ይህ “አንቀጽ 84” ተብሎ በረቂቅ አዋጁ ማሻሻያ ተደርጎ እንዲገባ የተቀመጠው አንቀጽ፣ በምክር ቤቱና በሥራ አስፈጻሚ አባላት መካከል ውዝግብ ፈጥሯል፡፡የአዲስ አበባ ምክር ቤት አፈ ጉባዔው፣ ታቦር ገብረ መድኅን (ዶ/ር) የቀረበውን ረቂቅ አዋጅ አስመልክተው እንደገለጹት፣ ለካቢኔው እንዲሰጥ የተጠየቀው ሥልጣን የምክር ቤቱ ነው፡፡ንዑስ አንቀጽ ሠ፣ ‹‹የምክር ቤቱን ሥልጣን ለካቢኔ ጠቅልሎ የሚሰጥ ረቂቅ አዋጅ ነው፤›› በማለት ረቂቅ አዋጁን የተቃወሙት አፈ ጉባዔ፣ ‹‹ካቢኔ ደንብ ማውጣት ይችላል የሚለው ሐሳብ ተለጥጦ እየተተረጎመ፣ ካቢኔው ተቋም ማቋቋም ይችላል ወደሚል ተወስዶ እየተሠራ ነው፡፡ ይህ  ትክክል አይደለም፤›› በማለት አብራርተዋል፡፡የአዲስ አበባ ከተማ አስተዳደር እነዚህን ኃላፊነቶች ከምክር ቤቱ ለመውሰድ የፈለገበት ምክንያት ማብራሪያ ባይሰጠውም፣ የአዲስ አበባ ከተማ አስተዳደር ፍትሕ ቢሮ ካቢኔው ይህንን ሥልጣን እንዳይወስድ የሚያግደው ነገር የለም ብሏል፡፡የአዲስ አበባ ከተማ ፍትሕ ቢሮ ምክትል ኃላፊ አቶ ሙሉነህ ወርዶፋ ለምክር ቤት አባላት ተቃውሞ በሰጡት ምላሽ፣ የአዲስ አበባ ከተማ ቻርተር የካቢኔ ሥልጣንን በሚዘርዝርበት አንቀጽ 23 (ሠ)፣ “ካቢኔው የከተማውን አስተዳደር አስፈጻሚ አካላት አደረጃጀት ይወስናል፤” የሚለውን በመጥቀስ ቻርተሩ ለካቢኔው ሥልጣን መስጠቱን ጠቁመዋል፡፡ ‹‹በቻርተሩ አንቀጽ 14 ለከተማው ምክር ቤት የተሰጠው ሥልጣን የከተማውን አስፈጻሚ አካላት ማቋቋም፣ የከተማ አስተዳደሩን በጀት ማፅደቅና የመሳሰሉት ናቸው፡፡ በአንቀጽ 23 ላይ ግን ካቢኔው የከተማው አስተዳደር አስፈጻሚ አካላት አደረጃጀት ይወስናል ይላል ሲሉ አቶ ሙሉነህ አብራርተዋል፡፡ይህ ጉዳይ በምክር ቤቱና በሥራ አስፈጻሚው መካከል ውዝግብ ካስነሳ በኋላ  አፈ ጉባዔው አንቀጽ 84 በተካሄደው የምክር ቤት ስብሰባ ላይ መፅደቅ እንደሌለበት አቋም በመያዛቸው፣  ጉዳዩ ወደፊት ታይቶ በይደር እንዲቆይ ሐሳብ አቅርበው በምክር ቤቱ ተቀባይነት አግኝቷል፡፡በዚህ ጉዳይ ላይ የተወሰኑ የምክር ቤት አባላት አስተያየት ሲሰጡ የቀረበው ረቂቅ አዋጅ ላይ ማሻሻያ ሆኖ የተጨመረውን አንቀጽ ተቃውመው ነበር፡፡ እንዳይፀድቅም የበኩላቸውን ሚና ተጫውተዋል፡፡